Meer as 50 000 gevalle van aappokke wêreldwydGesondheidswerkers kyk of mense wat van oorsee af kom simptome van aappokke het. (Foto: Arun Sankar/AFP) Die Wêreldgesondheidsorganisasie (WGO) het Woensdag aangekondig dat meer as 50 000 gevalle van aappokke wêreldwyd bevestig is sedert dit die eerste keer in Mei vanjaar in nie-endemiese wêrelddele aangemeld is. Ten spyte van die jongste oplewing in gevalle, voer die WGO aan dat die verspreiding van die virus reeds by verskeie brandpunte in Europa en Kanada verminder het. Vanjaar is daar reeds altesame 50 496 gevalle van die virus en 16 sterftes aangemeld. Die verspreiding het die WGO in Julie genoop om dit as ŉ wêreldwye gesondheidsnoodgeval te verklaar. Tedros Adhanom Ghebreyesus, direkteur-generaal van die WGO, het egter gesê dat die afname in nuwe gevalle daarop dui dat die uitbreking hok geslaan kan word. “Hoewel daar in die Amerikas, waar meer as die helfte van die gevalle aangemeld word, ŉ toename in gevalle is, is dit bemoedigend om ŉ volgehoue afwaartse neiging in Kanada te sien,” het Ghebreyesus tydens ŉ perskonferensie gesê. “Sommige Europese lande, onder andere Duitsland en Nederland, ervaar ook ŉ afname in gevalle wat die doeltreffendheid aandui van openbaregesondheidsingrypings en gemeenskapsbetrokkenheid om infeksies op te spoor en oordrag te voorkom. “Hierdie neigings bevestig wat ons al van die begin af gesê het: Met die regte maatreëls kan ŉ uitbreking soos dié hok geslaan word.” ŉ Oplewing in gevalle van aappokke is in Mei in lande opgemerk waar die virus nie endemies tot die streek is nie. Sedertdien is die virus in 101 gebiede opgemerk, hoewel slegs 52 gebiede nuwe gevalle in die afgelope sewe dae aangemeld het. Die lande wat in totaal meer as ŉ duisend gevalle by die WGO aangemeld het, is die VSA (17 994), Spanje (6 543), Brasilië (4 693), Frankryk (3 547), Duitsland (3 467), Brittanje (3 413), Peru (1 463), Kanada (1 228) en Nederland (1 160). Nigerië het reeds vier sterftes by die WGO aangemeld, Ghana drie, Spanje en die Sentraal-Afrikaanse Republiek elk twee, terwyl Brasilië, België, Ecuador, Indië en Kuba elk een sterfte aangemeld het. Ghebreyesus sê hy is vol vertroue dat die uitbreking nou in die “regte rigting” begin beweeg. Rosamund Lewis, wat aan die hoof staan ​​van die pokke-sekretariaat van die WGO-noodprogram, het nietemin gemaan dat mense in gevaar is om die virus op te doen as hulle fisieke kontak van enige aard met iemand het wat die virus onder lede het. Sy het bygevoeg dat daar egter nie in hierdie stadium enige aanduidings is dat die virus deur bloedoortappings oorgedra kan word nie. Aappokke is ŉ seldsame virusinfeksie wat gewoonlik met ligte simptome verbind word en die meeste mense herstel binne ŉ paar weke.